
VENDIM
Nr. 641, datë 29.7.2020
PËR PËRCAKTIMIN E AUTORITETIT KONTRAKTOR PËR ZHVILLIMIN E PROCEDURAVE TË PROKURIMIT PUBLIK PËR PROJEKTET “NDËRTIM I KAMPUSIT TË RI TË UNIVERSITETIT TË TIRANËS”, “NDËRTIM I GODINAVE TË UNIVERSITETIT TË ARTEVE TË TIRANËS” DHE “NDËRTIM I KORPUSIT TË POLICISË  SË SHTETIT, POLICISË SHKENCORE DHE AKADEMISË SË SIGURISË”
Në mbështetje të nenit 100 të Kushtetutës dhe të pikës 3, të nenit 11, të  ligjit nr. 9643, datë 20.11.2016, “Për prokurimin publik”, të ndryshuar, me propozimin e ministrit të Arsimit, Sportit dhe Rinisë, të ministrit të Kulturës, të ministrit të Brendshëm dhe të ministrit të Financave dhe Ekonomisë, Këshilli i Ministrave
VENDOSI:
1. Përcaktimin e Bashkisë Tiranë, si autoritet kontraktor për të ndërmarrë e zhvilluar procedurat e prokurimit publik për projektet “Ndërtim i Kampusit të Ri të Universitetit të Tiranës”, “Ndërtim i godinave të Universitetit të Arteve të Tiranës” dhe “Ndërtim i Kampusit të Policisë së Shtetit, Policisë Shkencore dhe Akademisë së Sigurisë”.
2. Bashkia Tiranë të administrojë procedurat e prokurimit publik për zhvillimin e projekteve, me objekt “Ndërtim i Kampusit të Ri të Universitetit të Tiranës”, “Ndërtim i godinave të Universitetit të Arteve të Tiranës” dhe “Ndërtim i Kampusit të Policisë së Shtetit, Policisë Shkencore dhe Akademisë së Sigurisë”.
3. Efektet financiare për zhvillimin e këtyre procedurave përballohen nga buxheti i shtetit.
4. Ngarkohen Ministria e Arsimit, Sportit dhe Rinisë, Ministria e Financave dhe Ekonomisë, Ministria e Kulturës, Ministria e Brendshme dhe Bashkia Tiranë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

